text: Nye dyner til ADHD-børn
  19 august 2010 kl. 16.21
  Forskere fra Esbjerg har nu fundet en løsning på ADHD-børns søvnbesvær. Svaret på mange forældres bøn er en dyne fyldt med kugler.
  ADHD-børn har om aftenen svært ved at falde i søvn. Det ved de fleste forældre, der har et barn med ADHD.
  Men nu er der godt nyt på vej til de forældre, der hver aften går igennem en frustrerende og langvarig proces med at få barnet til at sove.
  Midlet er ikke endnu en form for medicin, men noget så enkelt som en såkaldt kugledyne.
  En kugledyne indeholder lydsvage plastickugler, der med punktvise tryk stimulerer kroppen og skaber øget tryghed og ro hos børnene.
  
  Normal søvn
  Dynen er et produkt af en undersøgelse foretaget af professor og børnepsykiatrisk overlæge Niels Bilenberg fra Odense Universitetshospital og læge og søvnforsker Allan Hvolby fra Psykiatrisk Afdeling i Esbjerg.
  Undersøgelsen foregik i de medvirkende ADHD-børns hjem. 
  Børnene blev udstyret med et måleapparat, som registrerede deres søvnmønster, samtidig førte forældrene søvn-dagbog i de 28 dage forsøget varede.
  I perioden med kugledyne var ADHD-børnenes søvnmønster på niveau med de raske børn i forsøgets kontrolgruppe.
  